Kaupunkisuunnittelulautakunta hyväksyi osaltaan yleiskaavan pantavaksi nähtäville. Siihen oli neuvoteltu kaikkien muiden puolueiden välillä sopu. Perussuomalaiset olisivat halunneet säilyttää Malmin lentokentän ilmailukäytössä, mutta koska kukaan muu ei sitä kannattanut, siitä ei edes äänestetty.

Yleiskaava kokonaisuutena on suuri voitto sille ajattelulle, jota minä ja useimmat vihreät edustavat: tähän asti kaupunki on laajentunut sirpalemaisesti peittäen alleen yhä enemmän arvokasta maata. Nyt kaupunkia rakennetaan tiivistäen ja luonnontilaista maata säästäen. Sitä, että moottoriteiden valtaaman alueet Kehä I:n sisäpuolella otetaan hyötykäyttöön ja näin vapautuneille alueilla (useita neliökilometrejä) asutetaan noin 80 000 asukasta, ei viisi vuotta sitten olisi voinut kuvitellakaan meidän saavan läpi.

Muutoksia lautakunta teki yksimielisesti tukun. Joistakin olin hyvin iloinen, toiset olisin jättänyt tekemättä, mutta sitä on kompromissien etsiminen. Vihreille tärkeimpiä muutoksia olivat:

Munkkivuoresta säästetään metsää kuusi hehtaaria. Vastaavasti Turunväylän varsi Munkkivuoren ja Munkkiniemen välillä rakennetaan bulevardisoinin yhteydessä vielä aiottuakin tiiviimmin;

Hämeenlinnanväylän bulevardisoinnin vuoksi rakennettavaksi aiottua aluetta keskuspuiston länsilaidalla pienennettiin yhteensä kuusi hehtaaria. Nyt arvokasta metsää ei juuri menetetä, vaan lähinnä moottoritien melualueella olevaa peltoa tai entistä peltoa.

Vantaanjoen varressa Veräjämäessä vedenpuhdistuslaitoksen pohjoispuolella kolme hehtaaria palautetaan viheralueiksi. (tästä on tullut paljon postia)

Viheralueita koskeviin kaavamääräyksiin lisättiin määräys: ”Viher- ja virkistysalueiden kehittämisessä huomioidaan yleiskaavan liitekartassa esitetty metsäverkosto. Lähtökohtana on säilyttää verkoston metsäinen luonne. Tämä oli vihreiden luontoporukalle hyvin tärkeä lisäys, koska se takaa noiden viheryhteyksien säilyttämisen nimenomaan metsäisinä.

Vartiosaaresta todettiin, että siitä päätetään osayleiskaavan yhteydessä. Se on tulossa lautakuntaan kai vielä tässä kuussa.

Rastilan leirintäalue on merkitty rakennettavaksi. Rakennettavaa aluetta rajattiin kolme hehtaaria pienemmäksi. Varaus leirintäalueelle Uutelasta poistettiin, mutta todettiin, että jostain Helsingin alueelta etsitään uusi paikka. Östersundom?

Suurmetsäntien pohjoispuolelta neljä ruutua Aurinkomäen puiston itäreunassa muutettiin vihreäksi. Tämä muutos lähinnä rauhoitti mieliä. Ei ollut tarkoitus laajentaa rakennettua aluetta, mutta hehtaarinkokoisista pikseleistä saattoi päätellä muuta. (Tämä merkintätapa on synnyttänyt monia muitakin vääriä hälytyksiä)

Tuomarinkylän kartanon alueelta poistetaan neljä asuntorakentamisen hehtaaria, jotta vinttikoirarataa ja ratsastustallien toimintaa ei vaaranneta. Talin golfkentän varrelta poistettiin peräti 11 hehtaaria. Aika kapean harrastajajoukon eteen uhrataan paljon maata, mutta Malmin lentokentän syömät 300 hehtaaria sentään vapautuvat.

Lauttasaaressa (Vattuniemessä) muutetaan yhdeksän hehtaaria teollisuusaluetta muuhun käyttöön (kantakaupunki, eli ihan mitä vaan) Hyvä!

Stadionin vierssä hyväksyttiin kaksikin aluetta, joihin voi toteutta HIFK:in hallin ja sen rahoittamiseksi kaavaillun kiinteistökehitysprojektin. Vihreiden mielestä alueen voi toteuttaa asuntoina myös ilman hallia.

Tässä tärkeimmät! Upea juttu! Lautakunnassa neuvottelusuhteet ovat näköjään paremmat kuin neuvoteltaessa vaikka budjetista.

Syytä juhlia!

Helsingin yleiskaava on Suomen suurin investointiohjelma, noin 70 miljardia euroa.